Anno dominicę incarnationis millesimo centesimo VI., XIIII kalendas martii, quo anno et die domnus et venerabilis Papa Paschalis* Divionensem consecravit ęcclesiam, adherentibus et obsequentibus sibi Richardo* Albanense episcopo, Aldone* Placentino, Leodegario* Vivariense, domno Roberto* Linguonense, Norgaudo* Eduense, post repositionem sanctarum reliquiarum in altari, ego Hugo* dux, ammonitus a domno Papa, promisi in sacrata manu ejus quod Divionensem ecclesiam in eadem quiete et libertate dimitterem, qua dimiserat patruus meus bonę memorię Hugo* dux et monachus. Dimisi etiam et finivi quasdam exactiones et injusticias quas officiales mei faciebant, concedens ut omnes domus monachorum dominicę ab omni inquietudine et justicia mea meorumque amodo essent liberę. In Burgo etiam qui Claustrum dicitur, concessi ut, si latrocinium factum fuisset et clamor ad monachos et ministrales eorum deveniret, ipsi justiciam planam facerent, quod intelligimus .LXa. solidorum. Portagium quoque Divionensis portę, quod pater meus de vino proprio monachorum Divionensium ubi consistentium donaverat, laudavi et confirmavi; et portagium Belnensis castri de meo superaddidi. Quod ipse pro patre meo feceram de Plumbariis, confirmavi; et idem feci de Villare, hoc retento, quod in anno, duabus vicibus apud Villare hospitarer. Hoc donum laude magnatorum meorum factum, in manu domini Papę posui, et frater meus Heinricus laudavit. Testes: Savaricus* Verziacensis; Valo*, abbas de Latona; Raynerius* dapifer; Josbertus* vicecomes; Hugo* de Granciaco; Hugo* de Poliaco; Tecelinus* Saurus; Hagano* de Roca; Walterius* de Tilio; Widricus*; Hugo*, frater ejus; Aymo* de Castro; Willermus* de Tylecastro; Benzo; Milo* de Frollesio.